Lawat-lawat; Pis
Olih: IGA Darma Putra
Sing ada anak bani ngalawan pipis.
Wiréh pipisé aéngan tekén léak ané paling aéng. Ia bisa nyuti rupa dadi
pertiwi. Bisa dadi yéh. Bisa masih dadi api. Aluh nyuti dadi angin. Apa buin
dadi langit, buin aluhan. Paling aluh népukin pipis masalin rupa dadi pertiwi.
Sing ada bani ngorang sing. Pasti dadi!
Kéto aéng kasaktian pipisé, sing
ada jurus panempur ajian pipis. Panah pasupati mirib bisa kalah. Sing perlu
cara Arjuna misi matapa di gunung Indrakila. Ané perluang apang maan waranugraha
ajian pipis, tuah seleg. Diapin dueg, tusing lakar mupuh apa yén tusing seleg.
Kaduegané puntul diepan anak seleg, jemet.
Pipis mulan sakti. Ia ngidang
anggon meli ané tusing ada ngadep. Angkihan, masih ngidang belina tekén pipisé.
Tegarang, alihin buin, apa mirib ané dadi baana meli aji pipis? Tegarang masih
alihin, apa ané tusing dadi baana nukar aji pipis? Alihin di tutur-tutur kunoné,
masih nuturang pipis. Uli di prasasti paling kuno ané pesuanga tekén raja nyén
kadén, kanti jani disubané pipisé marupa angin, masih patuh kéto dogén satuan
pipisé.
Ulian pipis, baongé bisa bakat
cekuk padidi. Sing kuangan ada berita, ada anak ngantung raga ulian pipis. Eda
té mara jlema blegeran buka kéné, anak ané suba nyuciang angga tur dadi
sulinggih enu masih ngurusang pipis. Di satuan Calon Arangé, Airlangga patut
mayah yén dot dadi murid Mpu Baradah. Di Bhuwana Kosané, patut koné anaké ané
lakar malajahin kalepasan, mayah tekén gurunné. Di bebantenan masih keto, suba
ajaina tekén lontaré ané suci ento, yén ngaé banten apanga misi sarin banten.
Di lontare sing pipis orahanga, ‘artha’, ‘jinah’, adanné. Di yadnyané ané gedé,
masih apang ada pipis pamogpog. Pipisé ento, timpalina aji mantra super sakti.
“Ampura ratu Bhatara, yéning kirang langkung antuk titiang ngaturang banten,
puniki jinah pamogpog anggén titiang ngenepang”. Kéto koné, Bhatarane dadi ajak
mapaitungan aji pipis bolong siu kéténg.
Eda ja bebantenan gedé kéto. Di
kuangéné ane cenik, masih apang misi pipis bolong. Orahanga pipis bolongé ento praragan
windu ané patuh-patuh bunder. Kéwala yén patuhang winduné ajaka pipis bolong,
sing bedik anaké nguél. Orahanga, yén iraga nuluh jalan kalepasan, iraga tusing
dadi buin tegul artha brana. Apa buin pipis, bisa nyantulin pajalané lakar
moksa, koné. Sakéwala, yén tusing ada pipis, kondén disné lakar amor suba
malunan pandusin banjar.
Dugasé pandusina, masih pipisé ané
bareng mragatang layoné. Sambeh-sambehanga pipisé di awak iragané, koné apanga
buin pidan di panumadiané buin cepok, apang ngidang iraga murah rejeki. Dong
nguda sing ipidan dugasé enu idup barengin nyamané ngalih gaé? Sing dugasé
slegak-slegak di pasaréan, barengin mayahin utangné? Mulan iraga idup patut
nuluh jalan sekala-niskala. Yen sing bakat baan nulungin di sekala, di niskala
koné iraga dadi mabriuk manyama. Bekel gedegé, masih kéto. Yén tusing di sekala
édéngang, di niskala liu jalananga. Patuh dogén, koné.
Tusing dadi koné ajum-ajum ajak
pipis. Wiréh pipis ento linggih Bhatara. Sing lén pipisé ajak palinggih di
Pura, di Merajan, di Sétra. Yén ada nyama lén ngorahang anaké Hindu mabakti tekén
batu, tekén punyan kayu, aéng gedeg basangné. Bisa madukan tainné ajak tirtané
ané sai tunasa sabilang rainan. Prajani bisa ngédéngang lengen gedé, tur
nyambatang ajeg sambilang nyiup arak misi kopi. Sakéwala iraga suba engsap,
iraga suba tusing ngeh, jani iraga suba maktinin pipis, maktinin palinggih.
Tusing ja maktinin déwata ané malinggih di pipisé! Sing kéto?
ban_Latn ban_Latn sun_Latn ban_Latn ban_Latn ban_Latn jav_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn smo_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn